Statsministeren refser demonstrantene i Istanbul
Den sosiale uroen i landet er nå den kraftigste på flere år. Han ber dem også om å slutte å skape problemer for «besøkende, fotgjengere og butikkansatte» og lover at politiet vil sørge for at det igjen blir ro og orden på Taksim-plassen i sentrum av Istanbul. - Taksim-plassen kan ikke være et område der ekstremistene går amok, sier Erdogan.Tyrkia opplever nå de kraftigste sammenstøtene mellom politi og demonstranter på flere år. Fredag brukte sikkerhetsstyrker tåregass, vannkanoner, pepperspray og batonger for å slå ned protestene, som har spredt seg til hovedstaden Ankara og flere andre byer, blant annet Bodrum ved Middelhavet. Flere av demonstrantene har kastet flasker og steiner mot politiet. Mange er skadet, og en kvinne måtte fredag opereres på grunn av hodeskader. Om lag 60 personer er pågrepet av politiet.Lørdag morgen ble det igjen meldt om sammenstøt og bruk av tåregass. Flere sentrale områder i byen var sperret av. En kaféeier i nærheten av Taksim-plassen sier han er stolt av demonstrantene, mens han feier knust glass og brent plast foran butikken sin. - Alle har vært her, folk på venstresiden, høyresiden, selv Erdogans tilhengere. Folk er sinte. Jeg er så stolt av dem, sier Ataman Bet, som mener at skadene på butikken hans er et «nødvendig offer». Demonstrasjonene i Tyrkia startet som en protest mot at det skal bygges et kjøpesenter i en grønn lunge i Istanbul, men har utviklet seg til å bli et sterkt uttrykk for misnøye med regjeringen og Tyrkias utvikling. Erdogan fastholder at utbyggingen av kjøpesenteret kommer til å bli gjennomført som planlagt. Han mener at saken kun er et påskudd for å demonstrere og lage bråk. Myndighetene har kalt inn politistyrker fra flere andre steder i landet, og deler av Istanbul er sperret av, blant annet flere av byens kjente bruer. Ifølge BBC marsjerte hundrevis av mennesker over Bosporos-brua i Istanbul lørdag morgen.USA har uttrykt bekymring for Tyrkias måte å håndtere uroen på, og Amnesty International har rettet hard kritikk mot metodene til tyrkisk politi. Organisasjonen opplyser at over 100 mennesker er skadd i sammenstøtene. En svensk-tyrkisk student sier at flere hundre er skadd og at demonstranter er blitt mishandlet av politiet. - I går ble alle som kom i grupper på fire eller flere, arrestert. Mine venner ble tvunget til å late som om de gikk alene eller to og to, sier kvinnen til nyhetsbyrået TT. Hun befinner seg i Sverige, men har hatt kontakt med demonstranter hele natten via telefon og internett. - Folk er lei av regjeringen og at den vil kontrollere innbyggerne, sier hun.Dagens tyrkiske regjering har sitt utspring i partiet AKP, som har islamistiske røtter. Demonstrantene er kritiske til at samfunnet går i verdikonservativ retning, noe som blant annet gjenspeiles i landets nye alkohollov, som innebærer at det ikke er lov på kjøpe alkohol om kvelden. Noen anklager også Erdogan for å ville gjøre Tyrkia til en islamistisk stat og mener myndighetene kun later som om de er demokratiske. Tyrkia har lenge vært et politisk splittet land, der skillelinjene blant annet går mellom islamistiske og sekulære strømninger. De siste årene har det imidlertid vært lite sosial uro i landet.
Tyrkias statsminister Recep Tayyip Erdogan krever at demonstrantene i Istanbul og andre byer straks avslutter protestene mot regjeringen.